CELEX: 32017D0759
Language: sk
Date: 2017-04-28 00:00:00
Title: Vykonávacie rozhodnutie Komisie (EÚ) 2017/759 z 28. apríla 2017 o spoločných protokoloch a formátoch údajov, ktoré majú používať leteckí dopravcovia pri prenose údajov zo záznamov o cestujúcich útvarom informácií o cestujúcich

29.4.2017   
            
            
               SK
            
            
               Úradný vestník Európskej únie
            
            
               L 113/48
            
         VYKONÁVACIE ROZHODNUTIE KOMISIE (EÚ) 2017/759
   z 28. apríla 2017
   o spoločných protokoloch a formátoch údajov, ktoré majú používať leteckí dopravcovia pri prenose údajov zo záznamov o cestujúcich útvarom informácií o cestujúcich
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady (EÚ) 2016/681 z 27. apríla 2016 o využívaní údajov zo záznamov o cestujúcich (PNR) na účely prevencie, odhaľovania, vyšetrovania a stíhania teroristických trestných činov a závažnej trestnej činnosti (1), a najmä na jej článok 16 ods. 3,
   keďže:
   
               (1)
            
            
               V smernici (EÚ) 2016/681 sa vyžaduje, aby Komisia vypracovala zoznam spoločných protokolov a podporovaných formátov údajov, ktoré budú leteckí dopravcovia využívať pri prenose údajov zo záznamov o cestujúcich (ďalej len „PNR“) členským štátom. Od leteckých dopravcov sa vyžaduje, aby si z tohto zoznamu vybrali spoločný protokol a formát údajov, ktoré zamýšľajú používať, a oznámili ich členským štátom.
            
         
               (2)
            
            
               Pri zozname možností by sa mal vziať do úvahy súčasný stav odvetvia, aby sa umožnilo rýchle vykonanie smernice (EÚ) 2016/681 a znížil sa nepriaznivý ekonomický vplyv na leteckých dopravcov. Zároveň by poskytnuté možnosti mali zaistiť bezpečnosť a spoľahlivosť prenosu údajov PNR.
            
         
               (3)
            
            
               Malí leteckí dopravcovia, ktorí neprevádzkujú lety podľa konkrétneho a verejného letového poriadku a ktorí nevlastnia potrebnú technickú infraštruktúru, ktorá by im umožňovala využívať formáty údajov a prenosové protokoly uvedené v prílohe, by mali byť od povinnosti používať tieto formáty a protokoly oslobodení. Členské štáty by sa mali s týmito leteckými dopravcami dvojstranne dohodnúť na elektronických prostriedkoch, ktoré sa budú používať s cieľom zaistiť primeranú úroveň bezpečnosti prenosu údajov PNR týmito dopravcami.
            
         
               (4)
            
            
               Podľa odôvodnenia 17 smernice (EÚ) 2016/681 majú byť základom pre prijatie podporovaných formátov údajov pre prenos údajov PNR leteckými dopravcami členským štátom usmernenia Medzinárodnej organizácie civilného letectva (ICAO) o PNR.
            
         
               (5)
            
            
               Formát údajov PNRGOV je uznávaný ako medzinárodná norma pre prenos údajov PNR a vytvorili ho spoločne štátne správy, leteckí dopravcovia a poskytovatelia služieb pod záštitou Medzinárodného združenia leteckých prepravcov (IATA), ICAO a Svetovej colnej organizácie (WCO). Formát údajov PNRGOV by mal byť v súlade so Štandardmi na výmenu údajov o cestujúcich a letiskách (PADIS) – vykonávacími príručkami EDIFACT a XML pre správy PNRGOV schválenými a zverejnenými kontaktným výborom WCO/IATA/ICAO pre API a PNR.
            
         
               (6)
            
            
               UN/EDIFACT PAXLST je formát údajov na prenos údajov o vopred poskytovaných informáciách o cestujúcich (ďalej len „API“). Tento formát údajov by sa mal používať na prenos údajov API, podľa článku 8 ods. 2 smernice (EÚ) 2016/681, ktoré leteckí dopravcovia zhromažďujú počas bežného výkonu svojich činností, ale neuchovávajú ich tými istými technickými prostriedkami ako iné údaje PNR.
            
         
               (7)
            
            
               V súčasnosti väčšina leteckých dopravcov používa na prenos údajov o cestujúcich vnútroštátnym orgánom dva prenosové protokoly, IBM MQ a IATA Type B.
            
         
               (8)
            
            
               IBM MQ je licencovaným produktom podniku IBM Corporation a umožňuje bezpečný a spoľahlivý prenos správ, pri ktorom sa zachováva integrita správy a minimalizuje riziko straty informácií, pričom na zjednodušenie výmeny informácií medzi aplikáciami, systémami, službami a súbormi používa fronty správ.
            
         
               (9)
            
            
               Type B je názov IATA pre správy odosielané v rámci spoločností pôsobiacich v oblasti leteckej dopravy a cestovného ruchu a medzi nimi. V odvetví leteckej dopravy sa považuje sa vysoko spoľahlivý a bezpečný, a preto sa používa na podporu aplikácií, ktoré sú z hľadiska prevádzky najdôležitejšie.
            
         
               (10)
            
            
               Nie všetci leteckí dopravcovia sú schopní v časovom rámci menej ako 4 – 5 rokov prijať a zaviesť iné prenosové protokoly ako tie, ktoré v súčasnosti používajú.
            
         
               (11)
            
            
               Podľa článku 16 ods. 2 smernice (EÚ) 2016/681 by leteckí dopravcovia mali byť schopní používať aspoň jeden z formátov údajov a prenosových protokolov stanovených týmto vykonávacím rozhodnutím v lehote jedného roka od jeho prijatia.
            
         
               (12)
            
            
               Vo vykonávacom rozhodnutí by sa preto mal vziať do úvahy súčasný stav odvetvia a mala by sa pre leteckých dopravcov stanoviť možnosť pokračovať v používaní rovnakých formátov údajov a prenosových protokolov, ako sú tie, ktoré sú v súčasnosti normou odvetvia, aj na účely smernice (EÚ) 2016/681.
            
         
               (13)
            
            
               Na druhej strane by sa malo v čo najväčšej možnej miere podporovať používanie otvorených formátov údajov a prenosových protokolov vrátane európskych noriem.
            
         
               (14)
            
            
               Komisia v súčasnosti podporuje používanie protokolu AS4, najmä v rámci Nástroja na prepájanie Európy (CEF). Tento protokol by mal byť preto uvádzaný ako alternatíva k protokolom IBM MQ a IATA Type B.
            
         
               (15)
            
            
               Odvetvie a členské štáty by mali byť vyzvané, aby spolu so svojimi medzinárodnými partnermi a s ICAO a WCO prijali potrebné opatrenia s cieľom zahrnúť vhodné otvorené protokoly medzi medzinárodne uznávané referenčné protokoly na prenos údajov PNR leteckými dopravcami útvarom informácií o cestujúcich členských štátov.
            
         
               (16)
            
            
               Toto vykonávacie rozhodnutie by sa preto malo do štyroch rokov po jeho prijatí preskúmať s ohľadom na možnosť nahradenia licencovaných produktov otvorenými prenosovými protokolmi. Rovnako by sa mali zohľadniť prípadné revízie existujúcich EDIFACT a XML verzií PNRGOV a EDIFACT PAXLST a tiež možný vývoj štandardov XML pre posielanie správ API.
            
         
               (17)
            
            
               Členské štáty môžu ďalej zvážiť poskytovanie potvrdenia o prijatí záznamov o cestujúcich (prostredníctvom správy ACKRES) leteckým dopravcom. Takéto rozhodnutie by malo byť založené na dvojstrannej dohode medzi leteckým dopravcom a členským štátom, ako to odporúča IATA.
            
         
               (18)
            
            
               Opatrenia stanovené v tomto rozhodnutí sú v súlade so stanoviskom výboru uvedeného v článku 17 ods. 1 smernice (EÚ) 2016/681,
            
         PRIJALA TOTO ROZHODNUTIE:
   Článok 1
   Spoločné protokoly a podporované formáty údajov
   1.   Pri prenose údajov PNR útvarom informácií o cestujúcich členských štátov podľa smernice (EÚ) 2016/681 leteckí dopravcovia používajú jeden z formátov údajov a prenosových protokolov uvedených v bodoch 1 a 2 prílohy k tomuto rozhodnutiu.
   2.   Ak leteckí dopravcovia prenášajú vopred poskytované informácie o cestujúcich (API) uvedené v článku 8 ods. 2 smernice (EÚ) 2016/681 oddelene od údajov PNR prenášaných pre ten istý let, používajú formát údajov uvedený v bode 3 prílohy k tomuto rozhodnutiu.
   3.   Odchylne od odsekov 1 a 2 leteckí dopravcovia, ktorí neprevádzkujú lety mimo EÚ alebo v rámci EÚ podľa konkrétneho a verejného letového poriadku a ktorí nevlastnia potrebnú infraštruktúru podporujúcu formáty údajov a prenosové protokoly uvedené v prílohe, prenášajú údaje PNR elektronickými prostriedkami, ktoré poskytujú dostatočné záruky vzhľadom na technické bezpečnostné opatrenia a na ktorých sa dvojstranne dohodnú letecký dopravca a príslušný členský štát.
   Článok 2
   Preskúmanie
   1.   Komisia vykoná preskúmanie tohto vykonávacieho rozhodnutia 28. apríla 2021. Preskúmanie sa bude zameriavať hlavne na možnosť využívať otvorené prenosové protokoly, a to buď výhradne, alebo v kombinácii s existujúcimi protokolmi, a zároveň zabezpečiť, aby boli v súlade s medzinárodnými normami a najlepšími postupmi.
   2.   V rámci tohto preskúmania môže Komisia prijať zmenu tohto rozhodnutia.
   Článok 3
   Nadobudnutie účinnosti
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 28. apríla 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 119, 4.5.2016, s. 132.
   
      PRÍLOHA
      1.   Formáty údajov na prenos údajov PNR
      
      
                  —
               
               
                  EDIFACT PNRGOV opísaný vo vykonávacej príručke pre EDIFACT; údaje PNR zasielané štátom alebo iným orgánom; správa PNRGOV vo verzii 11.1 alebo novšej,
               
            
                  —
               
               
                  XML PNRGOV opísaný vo vykonávacej príručke pre XML, údaje PNR zasielané štátom alebo iným orgánom; správa PNRGOV vo verzii 13.1 alebo novšej.
               
            2.   Prenosové protokoly na prenos údajov PNR
      
      
                  —
               
               
                  IBM MQ,
               
            
                  —
               
               
                  IATA Type B,
               
            
                  —
               
               
                  profil AS4 ebMS 3.0 verzia 1.0, štandard OASIS uverejnený 23. januára 2013. Uplatňovanie AS4 podľa profilu e-SENS AS4 vyvinutého v rámci rozsiahleho pilotného projektu e-SENS, súčasný identifikátor a verzia: „PR – AS4 – 1.10“. Od roku 2017 sa tieto vykonávacie usmernenia budú naďalej udržiavať a zlepšovať prostredníctvom Nástroja na prepájanie Európy.
               
            3.   Formáty údajov na prenos údajov API, keď sa tieto údaje prenášajú oddelene od správy PNR
      
      
                  —
               
               
                  EDIFACT PAXLST opísaný vo vykonávacej príručke WCO/IATA/ICAO pre správu Zoznam cestujúcich (PAXLST), verzia z roku 2003 alebo novšia.